# Doctor Brants Narrenschiff/Von unnützen Wünschen

| « Schuldenmachern | Sebastian Brant Doctor Brants Narrenschiff | Von unnützem Studieren » |
| fertigFertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. |||
| Für eine seitenweise Ansicht und den Vergleich mit den zugrundegelegten Scans, klicke bitte auf die entsprechende Seitenzahl (in eckigen Klammern). |||
[33v]
Wer wünschet das er nit verstot Vnd nitt syn sachen setzt zu$^o$ got Der kumbt zu$^o$ schaden dick vnd spott
Der ist eyn narr der wünschen du$^o$t Das jm als bald schad ist als gu$^o$t / Vnd wan ers hett vnd wurd jm wor So wer er doch eyn narr als vor
[34r]
Mydas der kunig wünschen wolt
Das als / das er angriff / würd goldt Do das wor wart / do leidt er nott Dann jm zu$^o$ gold wart wyn vnd brot / Recht hatt er / das er deckt sin hor
Das man nit sa$^e$ch syn esels or
Die dar noch wu$^o$chsen jn dem ror We dem / syn wünsch all werden wor / Vil wünschen das sie leben lang Vnd du$^o$nt der sel doch also trang
Mit schlēmen / prassen im wynhuß
Das sie vor zyt mu$^o$ß faren vß / Dar zu$^o$ / ob sie schon werden alt Sint sie doch bleich / siech / vngestalt Ir backen vnd hüt sint so la$^e$r
Als ob eyn aff jr mu$^o$ter wa$^e$r /
Vil getzlicheyt die jugent hat Das altter jn eym wesen stat Inn zyttern glyder / stym / vnd hirn / Eyn trieffend naß / vnd glatzecht stirn /
Synr frowen ist er vast vnma$^e$r /
Im selbst / vnd synen kynden schwer Im schmeckt vnd egfelt nüt was man du$^o$t Vnd sicht vil / das jn nit dunckt gu$^o$t / Welch leben lang / die hand groß pin
Allzyt jn nüwen vnglück syn
In truren vnd jn sta$^e$tem leidt / Enden jr tag jn schwartzem kleyd Nestor / Peleus / vnd Laertes / Beklagten sich jm alter des
[34v]
Das sie zu$^o$ lang ließ leben gott
Do sie jr su$^e$n an schowen dot / Wer Priamus gestorben vor Vnd het gelebt nit so vil jor Sa$^e$h er nit leyd so ja$^e$merlich
An su$^e$n / frow / do$^e$chter / stat / vnd rich /
Wann Mythridates / vnd Marius / Cresus / vnd der groß Pompeyus Nit werent worden also alt Werent sye dott jn grossem gwalt /
Wer hübscheyt jm / vnd synem kynd
Wünschet / der su$^o$cht vrsach zu$^o$ sünd Wer Helena nit gewesen schon Pariß het sie jn kriechen gelon
Wer ha$^e$slich gsyn Lucrecia
Sie wer geschma$^e$het nit also /
Hett Dyna kropff vnd hofer ghan Sychen hett sie gelossen gan / Es ist gar seltten das man treit Bynander schonheyt vnd küscheyt /
Vor vß / die hübschen hansen nu$^o$n
Die went all bu$^e$bery yetz du$^o$n Vnd werden doch gefellet dick Das man sie sticht jm narren strick / Mancher wünscht / hüser / frow / vnd kynd
Oder das er vil gulden fynd
Vnd des glich goückels / das gott wol Erkennt / wie es geroten sol Dar vmb gibt er vnß ettwan nüt Vnd das er gibt / nymbt er zu$^o$ zyt
[35r]
Ettlich dem gwalt ouch wünschen noch
Vnd wie sie stygen vff vast hoch Vnd btrachten nit das ho$^e$her gwalt Dest ho$^e$her wider abher falt Vnd das / wer vff der erden lyt
Der darff vor vall sich vo$^e$rchten nyt
Gott gibt vnß alles das er will Er weyß was recht ist / was zu$^o$ vil Ouch was vnß nütz sy / vnd kum wol War vß vnß schad entspringen sol
Vnd wann er vnß nit lieber hett
Dann wir vnß selb / vnd das er da$^e$t Vnd macht vnß (was wir wünschtten) wor Es rüwt vnß / ee vß kem eyn jor / Dann vnser bgir die macht vnß blint
Zu$^o$ wünschen ding / die wider vnß sint
Wer wünschen well das er recht leb Der wünsch das jm gott dar zu$^o$ geb Eyn gsunden synn / lib / vnd gemu$^e$t Vnd jn vor vorcht des todes bhu$^e$t
Vor zorn / begyr / vnd bo$^e$sem gydt
Wer das erwirbt jn diser zyt Der hat syn tag geleyt baß an Dann Hercules ye hat gethan Oder Sardanapalus hatt
In wollust / gfüll / vnd fa$^e$derwatt
Vnd hatt alles das jm wurt syn not Darff nit an rüffen glück für got Eyn narr wünscht synen schaden dick Syn wünsch würt offt syn vnglück